**Kravspecifikation:** Kortlægning mhp. udvikling af områdebaseret indsats om forebyggelse af negativ social kontrol

**1. Opgavens baggrund og formål**
Københavns Kommunens medborgerskabsundersøgelse viser, at signifikant flere unge med ikke-vestlig baggrund oplever negativ social kontrol sammenlignet med andre jævnaldrende københavnere.[[1]](#footnote-1) Det nationale integrationsbarometer viser samme tendens på landsplan.[[2]](#footnote-2)

Forskningen viser, at negativ social kontrol typisk forekommer i familier, som er kollektivistisk orienterede (dvs. hvor hensynet til familien som en enhed går forud for det enkelte familiemedlems ønsker og behov) og i familier præget af et stærkt køns- og aldershierarki (dvs. hvor mænd og ældre familiemedlemmer typisk har forrang for kvinder og yngre familiemedlemmer). [[3]](#footnote-3)

Det kollektive element står centralt i udøvelsen af negativ social kontrol. Samtidig er der indikationer på, at negativ social kontrol kan være særligt udbredt i udsatte boligområder.[[4]](#footnote-4) Der findes imidlertid meget begrænset viden om virksomme metoder til at adressere det kollektive element af udøvelsen af negativ social kontrol og erfaringer med forebyggende indsatser på området i udsatte boligområder.

Københavns Kommunen har igennem en mangeårig indsats oparbejdet erfaring med

forebyggelse af negativ social kontrol på forskellige niveauer: På individniveau håndteres

konkrete sager om social kontrol blandt andet gennem social kontrol-vejlederordningen på

Jobcenter København og ekspertberedskabet Etnisk Konsulentteam i Socialforvaltningen.

På gruppeniveau iværksættes tidligt forebyggende indsatser på skoler, hvor

børn og unge får oplysning om rettigheder og handlemuligheder.

Ved budgetforhandlingerne om Københavns Kommunes budget for 2023 afsatte Borgerrepræsentationen midler til en kortlægning i 2023, hvis resultater skal danne afsæt for en områdebaseret indsats (dvs. en indsats i et geografisk afgrænset område i byen) om forebyggelse af negativ social kontrol i 2024 og frem. Formålet med kortlægningen er at indsamle viden om, hvordan kommunens indsats på gruppeniveau i forhold til at nå voksne (herunder forældre) kan styrkes. Konkret skal kortlægningen komme med anvisninger til metoder og tilgange til at styrke dialogen med og inddragelsen af civilsamfund og nærmiljø tæt på forældre og voksne i udsatte boligområder – med fokus på adressering af det kollektive element i udøvelsen af negativ social kontrol.

Kortlægningen (Opgaven) beskrives nærmere nedenfor.

**2. Beskrivelse af Opgaven**

Der er afsat 300.000 kr. til Opgaven, som skal gennemføres med udgangen af april 2023.

Opgaven skal løses med afsæt i følgende definition af negativ social kontrol:

”Negativ social kontrol er, når den enkelte underlægges så stærk en begrænsning af sine handlemuligheder og selvbestemmelse, at det bliver et brud på rettigheder, fører til mistrivsel og bliver en hindring for at deltage i samfundet som aktiv og fuldgyldig borger.”[[5]](#footnote-5)

Opgaven skal dermed forholde sig til de uhensigtsmæssige følgevirkninger af negativ social kontrol ud fra et rettigheds-, trivsels- og medborgerskabsperspektiv.

Det er en forudsætning for Opgaven, at den gennemføres af tilbudsgiver, som har dokumenteret viden om negativ social kontrol i form af fx undersøgelser, kortlægninger, kampagner og evalueringer. Der lægges desuden vægt på, at tilbudsgiver kan kombinere denne viden med viden om forandringsprocesser (særligt ift. boligsociale indsatser), virksomme metoder til at igangsætte dialoger om følsomme emner (som negativ social kontrol) samt effektmåling af medborgerskabs-/forebyggelsesindsatser.

Konkret skal kortlægning bidrage med 1) metoder til at identificere forskellige typer af lokale aktører (kommunale såvel som civilsamfundsbårne), som kan bidrage til at forebygge negativ social kontrol i et givent område (aktørmapping), og 2) overblik over international viden og erfaring med virksomme metoder til at engagere forældre og lokalmiljø i en dialog om følsomme emner som negativ social kontrol (deskstudy).

Kortlægningens fund, herunder metode og tilgang, skal kunne målrettes følgende målgrupper:

* Forældre, voksne og familier, der skal navigere i udfordringer med negativ social kontrol og undertrykkende normer, der præger deres lokalområde/nærmiljø
* Ressourcepersoner, foreninger og civilsamfundsaktører, der kan bidrage positivt til at imødegå negativ social kontrol i lokalområdet

Der lægges vægt på, at der i opgaveløsningen er blik for, at forvaltningen på baggrund af kortlægningens fund og anbefalinger kan udvikle og afprøve konkrete metoder og tilgange til at inddrage forældre og lokalmiljø i udsatte boligområder i arbejdet med forebyggelse af negativ social kontrol. Samt at der i opgaveløsningen gives anvisninger til effektmåling af indsatser igangsat på baggrund af kortlægningens metode og tilgang.

Det metodeudviklende og anvendelsesorienterede aspekt i opgaveløsningen vægtes dermed højt, hvorfor der bør indtænkes løbende inddragelse af forvaltningen for at sikre anvendeligheden af den genererede viden i indsatsøjemed.

Der lægges ligeledes vægt på, at aktørmapping – ud over at identificere relevante aktør – har fokus på, hvordan der sikres samspil/samarbejde mellem de identificerede aktører.

Endelig vægtes det positivt, at der i opgaveløsningen tænkes innovativt, hvad angår inddragelse af viden fra beslægtede områder, for at supplere den sparsomme viden på feltet.

For så vidt angår relevant international erfaring lægges der vægt på, at der som minimum afsøges og inddrages relevante nordiske erfaringer på området.

Forvaltningen er opmærksom på, at det kan være vanskeligt for én aktør at imødekomme alle kravene til Opgaven. Derfor gives derfor mulighed for samarbejde mellem flere relevante aktører. Et samarbejde kan bestå af et konsortium eller af en over- og underleverandør og kan indebære samarbejde mellem fx en konsulentvirksomhed og en civilsamfundsorganisation.

Beskrivelse af samarbejdsorganiseringen samt relevant erfaring fra lignende eller beslægtede opgaver angives i ansøgningsskemaet (bilag 2). Hvis der ansøges som leverandørkonsortium, skal én af aktørerne være projektleder og hovedansvarlig for den samlede indsats.

**3. Samarbejdemed forvaltningen**

Tilbudsgiver skal indgå i et tæt samarbejde med forvaltningen om gennemførelse af Opgaven. Forvaltningen skal godkende plan for gennemførelse af Opgaven og skal løbende indkaldes til statusmøder om Opgavens fremdrift. Tilbudsgiver skal indkalde til møder og skrive referat.

**4. Tilbuddets løsningsforslag**

Løsningsbeskrivelsen skal fremsendes i vedlagte ansøgningsskema (bilag 2) og må ikke overskride 15 sider ekskl. bilag. Prisen for den samlede opgave skal være inden for en beløbsramme på 300.000 kr. ekskl. moms. Tilbuddets løsningsforslag skal indeholde et budget, der viser den forventede fordeling mellem løn og øvrige udgifter samt en forventet tidsplan for gennemførsel af Opgaven. Tilbudsgiver skal foreslå en betalingsplan, som har sammenhæng med den opstillede tidsplan og de forventede aktiviteter. Den endelige aftale om fakturering indgås mellem forvaltningen og leverandør ved kontraktindgåelse.

|  |
| --- |
| **Foreløbig tidsplan for Opgaven** |
| Medio januar 2023 | * Formulering af endelige aftale/indhold på baggrund af leverandørs tilbud
* Indgåelse af kontrakt med leverandør
 |
| 30. april 2023 | Frist for leverance (kortlægningsrapport) |
| Løbende indtil Opgavens afslutning | Statusmøder med forvaltningen efter behov  |

**5. Annullation**

Forvaltningen forbeholder sig ret til, indtil tilbudsindhentningen er afsluttet med endelig indgåelse af kontrakt at annullere tilbudsindhentningen og herefter eventuelt gennemføre en ny tilbudsindhentning, såfremt der foreligger en saglig begrundelse herfor. I tilfælde af annullation vil alle tilbudsgivere modtage en skriftlig orientering om årsagen.

**6. Omkostninger ved deltagelse**

Deltagelse i tilbudsindhentningen sker for tilbudsgivers egen regning. Omkostninger, som en tilbudsgiver måtte pådrage sig i forbindelse med afgivelse af tilbud, er forvaltningen uvedkommende.

1. 24,1 pct. blandt 18-29årige københavnere med ikke-vestligbaggrund får begrænset deres frihed med hensyn til valg af kæreste og ægtefælle. Det tilsvarende tal for øvrige københavnske unge er 4,2 pct. *Københavns Kommunes Medborgerskabsundersøgelse - delrapport om social kontrol*, 2021 [↑](#footnote-ref-1)
2. 20 pct. blandt 18-29-årige med ikke-vestlig oprindelse får begrænset deres frihed og selvbestemmelse med hensyn til valg af kæreste eller ægtefælle, [Det nationale integrationsbarometer 2022](https://integrationsbarometer.dk/barometer) [↑](#footnote-ref-2)
3. Videnskortlægning om æresrelaterede konflikter, SIRI 2019 [↑](#footnote-ref-3)
4. [Ikke-vestlige kvinder i ghettoer føler sig mest begrænset i valg af kæreste eller ægtefælle (uim.dk)](https://eur02.safelinks.protection.outlook.com/?url=https%3A%2F%2Fuim.dk%2Fnyhedsarkiv%2F2017%2Fjanuar%2Fikke-vestlige-kvinder-i-ghettoer-foeler-sig-mest-begraenset-i-valg-af-kaereste-eller-aegtefaelle%2F&data=05%7C01%7C%7C1c30baad34c840e68b7308daadb6eba2%7C769058ab4487418f8b6cf4b48243edd7%7C0%7C0%7C638013298545500534%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=4cBhUUtOSscyc%2BnGXx42nJHK3z6uv9FyiKD6QnW5Ajc%3D&reserved=0) [↑](#footnote-ref-4)
5. <https://www.kk.dk/forebyggelse-af-social-kontrol> [↑](#footnote-ref-5)